ฝ่ายค้าน เดินหน้าประชุมร่วมรัฐสภาผลักดันร่างพระราชบัญญัติว่าด้วยการออกเสียงประชามติ ยืนยันไม่ติดใจเนื้อหาที่ปรับแก้
นายสุทิน คลังแสง ประธานวิปฝ่ายค้าน กล่าวถึงการประชุมร่วมรัฐสภาเพื่อพิจารณาร่างพระราชบัญญัติว่าด้วยการออกเสียงประชามติในวันนี้ว่า จากสถานการณ์การแพร่ระบาดของโควิด-19 และมีสมาชิกรัฐสภาเข้าข่ายเป็นกลุ่มเสี่ยง แต่ยังเชื่อว่าการประชุมสามารถเดินหน้าไปได้ตามปกติ โดยเฉพาะฝ่ายค้านจะเข้าร่วมการประชุมอย่างพร้อมเพรียง ยืนยันว่าในส่วนของเนื้อหาการพิจารณาร่างพระราชบัญญัติว่าด้วยการออกเสียงประชามติ ฝ่ายค้านไม่ติดใจ หลังจากที่มีการปรับแก้เนื้อหาให้สอดคล้องกับมาตรา 9 แล้ว แม้จะมีการกำหนดว่าจะต้องให้คณะรัฐมนตรีให้ความเห็นชอบก่อนการทำประชามติ รวมถึงให้แยกการประชุม ระหว่าง ส.ส. และ ส.ว. ในการขอทำประชามติ รวมทั้งยังเชื่อว่า ไม่กลายเป็นกับดักที่จะทำให้ร่างพระราชบัญญัติการออกเสียงประชามติถูกตีตกในชั้นวุฒิสภานายสุทิน ยังกล่าวถึงกระแสข่าว ที่ระบุจะมีการเปลี่ยนตัวประธานวิปฝ่ายค้านว่า เรื่องนี้ได้สอบถามไปยังต้นตอของข่าวแล้ว ยืนยันว่าไม่ได้เป็นผู้ที่ให้ข่าว แต่ยอมรับว่าทุกอย่างสามารถเกิดขึ้นได้ว่าจะมีการเปลี่ยนแปลง ไม่ได้ยึดติดกับตำแหน่ง